CELEX: 32011R0720
Language: sk
Date: 2011-07-22 00:00:00
Title: 

23.7.2011   
            
            
               SK
            
            
               Úradný vestník Európskej únie
            
            
               L 193/19
            
         NARIADENIE KOMISIE (EÚ) č. 720/2011
   z 22. júla 2011,
   ktorým sa mení a dopĺňa nariadenie (ES) č. 272/2009, ktorým sa dopĺňajú spoločné základné normy bezpečnostnej ochrany civilného letectva, pokiaľ ide o postupné zavádzanie detekcie tekutín, rozprašovačov a gélov na letiskách EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 ods. 2,
   keďže:
   
               (1)
            
            
               V súlade s článkom 4 ods. 2 nariadenia (ES) č. 300/2008 sa od Komisie vyžaduje, aby prijala všeobecné opatrenia navrhnuté s cieľom zmeniť a doplniť nepodstatné prvky spoločných základných noriem ustanovených v prílohe k uvedenému nariadeniu ich doplnením.
            
         
               (2)
            
            
               Všeobecné opatrenia, ktorými sa dopĺňajú spoločné základné normy bezpečnostnej ochrany civilného letectva, sa ustanovujú v nariadení Komisie (ES) č. 272/2009 z 2. apríla 2009, ktorým sa dopĺňajú spoločné základné normy bezpečnostnej ochrany civilného letectva stanovené v prílohe k nariadeniu Európskeho parlamentu a Rady (ES) č. 300/2008 (2). V nariadení (ES) č. 272/2009 sa predovšetkým vyžaduje, aby sa na letiskách v rámci celej EÚ čo najrýchlejšie zaviedli do praxe metódy, vrátane technológií, odhaľovania tekutých výbušnín, a to najneskôr do 29. apríla 2013.
            
         
               (3)
            
            
               S cieľom umožniť postupné zavádzanie systému detekcie tekutých výbušnín sa v prílohe k nariadeniu Komisie (EÚ) č. 297/2010 z 9. apríla 2010 (3) stanovujú dva termíny: 29. apríl 2011 v prípade detekcie tekutín, rozprašovačov a gélov nadobudnutých na letisku tretej krajiny alebo na palube lietadla leteckého dopravcu mimo Spoločenstva a 29. apríl 2013 v prípade detekcie všetkých tekutín, rozprašovačov a gélov.
            
         
               (4)
            
            
               Ako sa uvádza v odôvodnení 12 nariadenia (EÚ) č. 297/2010, môže vývoj v oblasti technológií, ako aj regulačných nástrojov na úrovni EÚ aj na medzinárodnej úrovni ovplyvniť termíny stanovené v nariadení (ES) č. 272/2009. V prípade potreby môže Komisia navrhnúť revíziu nariadenia, a to najmä pri zohľadnení prevádzkyschopnosti zariadení a pomoci cestujúcim.
            
         
               (5)
            
            
               K vývoju v oblasti regulačných nástrojov na úrovni EÚ a na medzinárodnej úrovni došlo krátko pred 29. aprílom 2011. Z tohto dôvodu bude len niekoľko letísk schopných poskytnúť zariadenia na detekciu a cestujúcim nemusí byť jasné, či bude povolené prenášať tekutiny, rozprašovače a gély nadobudnuté na letisku tretej krajiny alebo na palube lietadla leteckého dopravcu mimo Spoločenstva do vyhradených bezpečnostných priestorov alebo na palubu lietadiel.
            
         
               (6)
            
            
               Z uvedeného dôvodu by sa malo vypustiť ustanovenie týkajúce sa povinnosti realizovať od 29. apríla 2011 detekciu tekutín, rozprašovačov a gélov nadobudnutých na letisku tretej krajiny alebo na palube lietadla leteckého dopravcu mimo Spoločenstva.
            
         
               (7)
            
            
               So zreteľom na ods. 2 časti B1 prílohy k nariadeniu (ES) č. 272/2009 bude Komisia úzko spolupracovať so všetkými príslušnými stranami a prehodnotí situáciu týkajúcu sa detekcie tekutín, rozprašovačov a gélov do júla 2012.
            
         
               (8)
            
            
               S cieľom zabezpečiť primerané vykonávanie požiadaviek ustanovených v ods. 3 časti B1 prílohy k nariadeniu (ES) č. 272/2009 by mali členské štáty a letiská prijať všetky potrebné prípravné opatrenia vrátane testovacej prevádzky dostatočne skoro pred konečným termínom v roku 2013. Skúsenosti vyplývajúce z testov by sa mali vymieňať s cieľom prehodnotiť situáciu týkajúcu sa detekcie tekutín, rozprašovačov a gélov do júla 2012.
            
         
               (9)
            
            
               Príloha k nariadeniu (ES) č. 272/2009 by sa preto mala zodpovedajúcim spôsobom zmeniť a doplniť.
            
         
               (10)
            
            
               S cieľom zabezpečiť členským štátom, letiskám a cestujúcim čo najrýchlejšie právnu istotu by sa toto nariadenie malo prijať postupom pre naliehavé prípady uvedeným v článku 19 ods. 4 nariadenia (ES) č. 300/2008 a malo by sa uplatňovať od 29. apríla 2011.
            
         
               (11)
            
            
               Opatrenia stanovené v tomto nariadení sú v súlade so stanoviskom Výboru bezpečnostnej ochrany civilného letectva,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 272/2009 sa mení a dopĺňa tak, ako je stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 29. apríla 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. júla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 97, 9.4.2008, s. 72.
   
      (2)  Ú. v. EÚ L 91, 3.4.2009, s. 7.
   
      (3)  Ú. v. EÚ L 90, 10.4.2010, s. 1.
   
      PRÍLOHA
      Časť B1. Tekutiny, rozprašovače a gély v prílohe k nariadeniu (ES) č. 272/2009 sa nahrádza takto:
      
         „ČASŤ B1.
         
            Tekutiny, rozprašovače a gély
         
         
                     1.
                  
                  
                     Je povolené prenášať tekutiny, rozprašovače a gély do vyhradených bezpečnostných priestorov a na palubu lietadiel za predpokladu, že boli podrobené detekcii alebo oslobodené od nej v súlade s požiadavkami vykonávacích predpisov prijatých podľa článku 4 ods. 3 nariadenia (ES) č. 300/2008.
                  
               
                     2.
                  
                  
                     Do 29. apríla 2013 musia všetky letiská realizovať detekciu tekutín, rozprašovačov a gélov v súlade s požiadavkami vykonávacích predpisov prijatých podľa článku 4 ods. 3 nariadenia (ES) č. 300/2008.
                  
               
                     3.
                  
                  
                     Členské štáty zabezpečia, aby boli k dispozícii všetky regulačné požiadavky umožňujúce včas nainštalovať zariadenia na detekciu tekutín spĺňajúce požiadavky vykonávacích predpisov prijatých podľa článku 4 ods. 3 nariadenia (ES) č. 300/2008, a to tak, aby sa dodržal termín uvedený v odseku 2.
                  
               
                     4.
                  
                  
                     Členské štáty môžu kedykoľvek do 29. apríla 2013 stanoviť regulačné požiadavky na ktorékoľvek alebo všetky letiská týkajúce sa detekcie tekutín, rozprašovačov a gélov v súlade s požiadavkami vykonávacích predpisov prijatých podľa článku 4 ods. 3 nariadenia (ES) č. 300/2008. Členský štát oznámi takéto regulačné požiadavky Komisii. Po prijatí takéhoto oznámenia o tom Komisia informuje všetky ostatné členské štáty.
                  
               
                     5.
                  
                  
                     Cestujúci musia byť zrozumiteľne informovaní o letiskách v EÚ, na ktorých je možné prenášať tekutiny, rozprašovače a gély do vyhradených bezpečnostných priestorov a na palubu lietadiel, ako aj o všetkých súvisiacich podmienkach.“